DS «Tyssedal» (1912)

DS «Tyssedal» var i perioden 1912-1941 en godsrutebåt tilhørende Hardanger Sunnhordlandske Dampskipsselskap (HSD). Den var tiltenkt føring av gods for tungindustrien i Hardanger, men endte likevel i ulike bilfergeruter på tredvetallet som enkelt innrettet «bilferge» med bilene på tverrs av lasteluken. Etter at HSD solgte skipet i 1941 skulle den få en lang karriere som fraktefartøy i kystfart under en rekke navn og for ulike eiere frem til den forliste ved innløpet til Straumsjøen i Vesterålen 1. november 1978.


== DS «Tyssedal» ==
Januar 1912: Levert fra AS Mjellem & Karlsen, Bergen (byggenr. 44) som godsrutebåt «Tyssedal» til Hardanger Søndhordlandske Dampskibsselskab, Bergen. Byggepris var kr.78 000. Kjenningsmål: 113,2’ x 22,1’ x 9,8’  Brt:225 / T.dwt:300. Maskin: 2syl Compound dampmaskin (M&K)  28nhk  8 knop. Fører: D. G. Dietrichson. Satt inn i godsrute Bergen-Odda, særlig for å betjene tungindustrien i Hardanger. Båten hadde stor tilgang på gods den første tiden. Gikk også i vanlig kystfart ved siden av godsrutefarten, men lå også i lengre perioder uvirksom i Bergen.
17. mars 1924: «Tyssedal» var på reise i kystfart Slemmestad-Ølen med cement, da den grunnstøtte ved Obrestad på Jæren. Laste- og maskinrommet ble vannfylt og båten fikk store bunnskader. Reparert.
Høst 1924: HSD forsøkte å sette «Tyssedal» i noenlunde fast godsrute Oslo-Odda med mellomliggende steder, men dette ble et kortvarig forsøk.
1925: «Tyssedal» fraktet demonterte bygninger fra Nestunet i Mundal til Oslo for oppføring ved Norsk Folkemuseum på Bygdøy.
10.1930: Eierselskapet oppdaterte navnet til Hardanger Sunnhordlandske Dampskipsselskap, Bergen.
1932: Noe ombygd. Tilpasset føring av biler på tvers av lastelukene.
1932: Satt inn i «fergerute» Øystese-Ringøy-Eidfjord, sammen med HSDs motorkutter MK «Kinsarvik». Dette var ingen praktisk løsning og styret i HSD fikk derfor fullmakt til å kontrahere en dedikert bilferge.
1938: Ruten nedlagt da den nye fergeruten Ålvik-Kinsarvik i Hardanger åpnet med HSDs nybygde ferge MF «Folgefonn» (1938). «Tyssedal» ble nå ombygd og ytterligere tilpasset bilføring. Brt:233. Deretter satt inn i «fergerute» Kyrping-Fjæra i Åkrafjorden.
9. april 1940: Lå opplagt i Bergen.
1941: Opplagt. Tyske myndigheter satte frem krav om rekvisisjon flere ganger, men HSD vred seg stadig unna ved å vise til pågående ombygning fra bilferge til lastebåt. Tyskerne truet da med å ta MF «Folgefonn» i stedet. Da HSD mottok et godt bud på «Tyssedal», valgte man derfor å selge for å komme ut av dilemmaet.


== DS «Bjørnungen» ==
November 1941: Solgt til DS AS Bjørnungen / v. A. F. Bjørnestad, Oslo for kr.181 000. Omdøpt «Bjørnungen». I kystfart.
1943: Angrepet av allierte fly ved Lista, men kom uskadet fra angrepet.
Oktober 1943: DS AS Bjørnungen / v. Andreas Stoltenberg, Oslo.
Høst 1949 – Mars 1951: Opplagt i Trondheim.


== MS «Elsi» ==
3.1951: solgt til Sivert Rundhaug, Kopervik på Karmøy for kr.110 000. Ombygd ved Br.Lothe AS Flytedokken, Haugesund.  brt:225 / t.dwt:300. Motor montert: 6syl Widoop 300bhk (1942) 9 knop.
9.1951: Levert og satt i fart som fraktefartøy «Elsi» (fiskerinr. R-45-SL). Benyttet i kyst- og Nordsjøfart.
1. oktober 1953: «Elsi» var på reise Slemmestad-Tromsø med 5600 sekker cement da den gikk på land ved Pirholmen Fyr vest av Austevollshella i regntykke. «Elsi» ble assistert av eierens andre fraktefartøy «Busta» inn til Austevollshella med betydelig lekkasje. Bergningsbåten «Uller» kom til og fikk rettet opp og lenset «Elsi». Etter at 800 sekker cement var hevet over bord, ble «Elsi» slept til Bergen. Lasten var da vannskadd og resten ble hevet over bord på Byfjorden. «Elsi» ble reparert ved AS Mjellem & Karlsen, Bergen.
1954: Forlenget ved Br.Lothe AS Flytedokken, Haugesund. Nye kjenningsmål: 135,6’ x 22,1’ x 9,8’   Brt:266  / t.dwt:330


== MS «Budal» ==
April 1955: Solgt til Alf Sætre m.fl., Bergen for kr.420 000. Omdøpt «Budal». Fortsatte i kyst- og Nordsjøfart.
195x: Ombygd. Nytt styrehus, rigg, wincher og radar montert.
1956: Overført til P/r Budal / v. Alf Sætre, Bergen.
1959: Ny motor montert i Århus, Danmark: 4syl 2tev Alpha dieselmotor 280bhk (1957) 9 knop.


== MS «Skudebu» ==
Desember 1961: Solgt til Sameiet Skudebu / v. Kurt Larsen, Jacob Risdal & Johs.Solstad, Skudeneshavn på Karmøy for kr.375 000. Omdøpt «Skudebu».


== MS «Bente» ==
Mai 1967: Solgt til Sverre Koch, Tollnes ved Skien for kr.330 000. Omdøpt «Bente».
Desember 1975: Solgt til Gudmund Hansen, Trondheim / reg. Skien. Benyttet i kystfart.
1978: Registrert Trondheim.
1. november 1978: «Bente» var på vei fra Namsos til Nord-Norge med trelast og jern da den grunnstøtte ved innløpet til Straumsjøen i Vesterålen og sank. Besetningen på 5 ble reddet.


== Se også ==
«Tyssedal » er brukt som skipsnavn på flere skip i HSD. Andre skip med navn «Tyssedal».


== Kilder ==
www.skipet.no / Per Alsaker
«Over Fjord og Fjell, HSD 1880-1980»  Bård Kolltveit  1980
Dag Bakka jr.
Trygve Eriksen jr. arkiv